Traditsiooniline suur Paunvere väljanäitus ja laat meelitas laupäeval Palamusele tuhandeid inimesi. Põllu- ja aiasaaduste ning loomade-lindude kõrval oli laada üheks populaarsemaks kaubaks ainult Paunveres pakutav salapärane punsli õli.

Hiiglama pikk järjekord Palamuse apteegi ukse taga ei ole mitte sellepärast, et Paunvere rahvas oleks korraga kõik haigeks jäänud, vaid sellepärast, et nad kõik tahavad proovida kuulsat punsli õli, vahendas "Aktuaalne kaamera".



Kuigi ka välismaise kauba pakkujaid on laadal aastatega üha enam, eelistatakse korraldajate sõnul siiski kodumaist.

Suure Paunvere väljanäituse ja laada korraldaja Reelika Kivimurd ütles, et Hiina kauba müüjad tungivad peale küll.

"Me püüame ikkagi ohjata, tahame ikka propageerida maaelu populaarsust. Käsitöö müüjaid on meil nii 300 ja toidukaubamüüjaid ka sama palju. Hästi hea on tõdeda seda, et väga palju on väikeettevõtjaid ja igast Eestimaa nurgast," märkis ta.

Suur Paunvere väljanäitus toimus tänavu 21. korda.